China gebelg oor Navo-leiers se uitsprake oor hom | Netwerk24
15 Junie 2021 14:12
China het dreigend gereageer op die leiers van die Noord-Atlantiese Verdragsorganisasie (Navo) se verklaring dat hy 'n gevaar inhou.
"Ons hou nie vir enigiemand 'n gevaar in nie, maar as enigiemand vir óns 'n uitdaging word, sal ons dit nie daar laat nie," lui 'n verklaring deur die Chinese regering.
Chinese afgevaardigdes het Dinsdag ná afloop van die Navo-beraad in Brussel, België, teen Navo-leiers uitgevaar nadat hulle Maandag te kenne gegee het dat China weens sy ambisie en oorheersende houding "sistemiese uitdagings" bied.
Navo-leiers staan Maandag vir 'n foto ná die Navo-beraad in Brussel, België. Foto: Reuters
Pres. Joe Biden van die VSA het ander lidlande aangemoedig om op te staan teen China se outoritarisme en gewaarsku dat dié land besig om sy weermag te versterk.
China meen egter hierdie uitlatings is lasterlik, veral omdat hy tot die bevordering van vrede verbind is. Hy meen Navo som die internasionale situasie verkeerd op en het 'n Koue Oorlog-mentaliteit.
'n Woordvoerder van die departement van buitelandse sake in Beijing het gesê Amerika en Europa het "verskillende belange" en dat van die Europese lande nie hulself tot Amerika se "veldtog teen China" sal verbind nie.
Die leiers van die G7-nywerheidslande het die naweek ná hul beraad in Cornwall, Brittanje, 'n verklaring uitgereik waarin hulle ook hul kommer oor die menseregteskendings in China en Taiwan uitspreek.